Xirivella s'uneix per a reclamar solucions als problemes històrics de transport públic
28 de març de 2024

La corporació municipal de l'Ajuntament de Xirivella s'ha unit per a reclamar a les diferents administracions supramunicipals qüestions que afecten el desenvolupament de la vida de Xirivella i que estan pendents de solucionar des de fa dècades. La moció ha sigut aprovada este dijous amb els vots a favor de tots els grups municipals.

Al Govern de la Generalitat se li insta que habilite el crèdit necessari per a seguir amb la tramitació de la L14 de metro, que ultime ja la posada en marxa de la concessió del contracte de les línies d'autobús que donen servei a Xirivella, la construcció de la Residència per a la Diversitat Funcional prevista en el Pla Convivint i l'execució de la totalitat del Pla Edificant previst per a Xirivella i a la inclusió de la resta de centres educatius de la localitat.

Pel que respecta al Govern d'Espanya, reclama les inversions necessàries per a la C3 de Rodalia, l'impuls a la signatura del conveni subscrit entre l'Ajuntament de Xirivella i Adif, la creació un canal de comunicació amb els ajuntaments pels quals transcorre la C3, que es tinguen en compte les al·legacions presentades per l'Ajuntament de Xirivella en l'execució de l'ampliació de la V-30, l'estudi de la possibilitat de realitzar l'accés des de la V-30 a la A-3 direcció a Madrid a través d'un túnel passant, la construcció d'una connexió per a bicicletes i vianants digna i segura entre Camí Nou i l'avinguda del Cid, el manteniment de l'entrada a Xirivella per la plaça d'Espanya, reprendre l'execució del projecte d'accés del polígon de Xirivella a la V-30, una connexió del polígon a les principals vies pel carrer Albufera, l'ampliació per part d'AENA de l'empremta acústica a Xirivella i l'augment la partida pressupostària per a la Mostra Internacional de Pallassos i Pallasses de Xirivella.

L'alcaldessa Paqui Bartual ha agraït la implicació de tots els grups “per a tirar avant esta proposta d'instar al Consell i al Govern central a resoldre les problemàtiques històriques de Xirivella”.